En ung mand fra Litauen sprang onsdag ind til isbjørnene i Københavns Zoo.

14-årige Kayla Boserup og hendes klassekammerater overværede hele det dramatiske optrin, der kunne have endt så gruelig galt.

Hun var i Zoo med hele klassen for at dissekere høns og derefter se, hvordan man fodrer tigrene. Efter frokostpausen gik Kela Alexandra Boserup og nogle af hendes klassekammerater rundt og så på de øvrige dyr.

- De stod ved isbjørnene og snakkede om, hvor søde de så ud, og at det kunne være sjovt at give dem en krammer, fortæller Henrik Boserup, der er Kelas far.

Pludselig hørte pigerne en lyd og så, at en mand var klatret op på indhegningen omkring isbjørnene - 'Den arktiske ring', havde svunget benet over og var trådt ned på en lampe, hvorefter han var sprunget seks-syv meter ned i en slags voldgrav neden for muren.

Isbjørnen brølede af gæsten

Han gik op ad en lille trappe inde i indhegningen og direkte hen mod den mere end 600 kilo tunge isbjørnehan Ivan.

En ung mand sprang onsdag ind i isbjørneindhegningen i Københavns Zoo. Han slap med livet i behold fra mødet med det store rovdyr. Foto: Kela Alexandra Boserup

- Isbjørnen brølede, da det gik op for den, at der var kommet besøg, fortæller Henrik Boserup ud fra datterens fortælling.

- Men manden går hen til den og sætter sig ned på hug foran den med udstrakte arme. Isbjørnen er helt henne og snuse til ham.

En anden Zoo-gæst råbte op, og i løbet af øjeblikke var dyrepassere nået frem til stedet og spærrede af, så skoleeleverne og de øvrige gæster ikke skulle se det, hvis det endte tragisk.

Dyrehavens beredskab skød med varselsskud og gummikugler og fik derved gennet isbjørnehannen afsides, så de kunne komme manden i buret til undsætning.

Det endte gudskelov godt.

Snusede og flyttede ham rundt

En tydeligt chokeret Zoo-direktør fortalte tidligere på dagen om hændelsen:

- Isbjørnen er ikke vant til, at der kommer folk gående ind i anlægget, så den bliver meget forundret og selvfølgelig nysgerrig. Men selvom det er et rovdyr, er det ikke et dyr, der dræber alt, hvad der er i nærheden. Så den bliver sådan lidt usikker på det og bliver lidt nysgerrig, fortalte administrerende direktør i Københavns Zoo, Steffen Stræde.

Isbjørnen begyndte at snuse lidt til manden og tog fat i hans tøj.

- Den trykker lidt på ham og flytter ham lidt rundt og undersøger ham på den måde. Så der er ikke sådan en voldsom kamp, der foregår.

Den unge mand blev efterfølgende kørt på hospitalet for at blive undersøgt, men han havde efter alt at dømme kun fået overfladiske småskrammer efter mødet med det store rovdyr.

Man skal ikke lade sig narre

Udenfor Zoo sad Kela Alexandra Boserups far og mor og ventede i bilen og undrede sig over, at deres datter ikke kom ud som aftalt. Alt imens de kunne se lægeambulancer ankomme til stedet.

Det skyldtes, at både dyrepasserne og politiet gerne ville tale med dem, der havde været vidne til episoden.

- Vi har stort set ikke snakket om andet hele eftermiddagen. Hun virker til at have det fint nok. Også fordi hun ved, at manden ikke kom alvorligt til skade, siger faderen, der husker tilbage på dengang, han havde børnene med i Zoo, da de var små.

- Jeg kan huske, at en dyrepasser sagde: I skal endelig ikke lade jer narre af, hvor søde isbjørnene ser ud. Så jeg tænker da også, at det her kunne have endt rigtig galt.

Det endte galt i 2012

Politiet betegner den unge mand som uligevægtig. Og det var også skoleelevernes indtryk, at manden var "lidt speciel".

- Han vendte sig direkte mod min datter og lavede et nærmest ovalt håndtegn, som hun ikke helt kunne tolke. Om det skulle forestille et isbjørnehoved, eller at hun skulle fotografere ham... Hun tænkte, at det var en person, der ikke helt var ved sine fulde fem, og at det måske var et selvmordsforsøg, siger Henrik Boserup.

I 2012 sprang en anden mand ind i tigerburet i Zoo. Det blev senere betegnet som en selvmordsaktion. Han overlevede ikke.